## Pravilnik o obliku i sadržaju zadužnice

### NN 147/2010 (29.12.2010.), Pravilnik o obliku i sadržaju zadužnice

MINISTARSTVO PRAVOSUĐA

3734

Na temelju članka 125. stavka 8. Ovršnog zakona (»Narodne novine«, broj 139/10.) ministar pravosuđa donosi

PRAVILNIK

O OBLIKU I SADRŽAJU ZADUŽNICE

Članak 1.

Ovim se Pravilnikom propisuje oblik i sadržaj zadužnice, koju u skladu s člankom 125. Ovršnog zakona izdaje dužnik.

Članak 2.

Obrazac zadužnice tiskan je uz ovaj Pravilnik i čini njegov sastavni dio.

Članak 3.

Obrazac zadužnice sastoji se od četiri stranice na jednom papiru formata A-3 na kojima je otisnut tekst propisan ovim Pravilnikom.

Oznaka stranice obrasca nalazi se u njegovu desnom gornjem kutu i glasi: »Obrazac zadužnice – stranica (od 1 – 4)«.

Članak 4.

Na prvoj stranici zadužnice nalazi se naziv obrasca: »Zadužnica« te izjava dužnika koja se sastoji od:

1. podataka o dužniku:

– tvrtka, odnosno ime i prezime,

– sjedište, odnosno mjesto i adresa,

– osobni identifikacijski broj (OIB),

2. izjave dužnika da je suglasan da se radi naplate tražbine vjerovnika u iznosu kojeg odredi, sa zateznom kamatom koja teče u određenom razdoblju po stopi koja ne može biti viša od stope propisane zakonom, zaplijene svi računi koje dužnik ima kod banaka te da se novac s tih računa, u skladu s izjavom sadržanom u zadužnici, isplaćuje vjerovniku.

3. podataka o vjerovniku:

– tvrtka, odnosno ime i prezime,

– sjedište, odnosno mjesto i adresa,

– osobni identifikacijski broj (OIB),

4. naznaka:

– da se zadužnica izdaje u jednom primjerku i da ima učinak pravomoćnoga rješenja o ovrsi kojim se zapljenjuje tražbina po računu i prenosi na ovrhovoditelja,

– da na toj zadužnici ili u dodatnim ispravama uz nju, istodobno kao i dužnik ili naknadno, obvezu prema vjerovniku mogu preuzeti i druge osobe u svojstvu jamaca plataca, davanjem pisane izjave koja je po svojem sadržaju i obliku ista s izjavom dužnika,

– da zadužnicu ili dodatnu ispravu uz tu ispravu Agenciji dostavlja vjerovnik ili nadležni javni ovršitelj s učincima dostave pravomoćnoga sudskog rješenja o ovrsi izravno, preporučenom poštanskom pošiljkom s povratnicom neposrednom dostavom ili preko javnog ovršitelja, odnosno javnog bilježnika,

– da vjerovnik može svoja prava iz te zadužnice prenositi ispravom na kojoj je javno ovjerovljen njegov potpis na druge osobe, koje u tom slučaju stječu prava koja je po toj zadužnici imao vjerovnik,

– da na temelju zadužnice i dodatnih isprava uz tu isprava vjerovnik može po svom izboru zahtijevati na način propisan Ovršnim zakonom od Agencije naplatu svoje tražbine od dužnika ili jamaca plataca, ili i od dužnika i jamaca plataca, a banka je dužna po nalogu Agencije isplatiti vjerovnika ako ima novca na računima dužnika ili odmah izvijestiti Agenciju o nemogućnosti isplate,

– da vjerovnik može od Agencije zahtijevati da mu vrati tu zadužnicu ako njegova tražbina nije u cijelosti namirena. U tom će slučaju Agencija naznačiti na toj zadužnici s kojega je računa naplaćen koji iznos troškova, kamata i glavnice. Ako je vjerovnik u cijelosti namirio svoju tražbinu prema toj zadužnici ili u dodatnim ispravama uz tu ispravu Agencija će o tome obavijestiti dužnika ili jamca platca i na njegov mu je zahtjev predati.

– da zadužnica ili dodatne isprave uz tu ispravu ima svojstvo ovršne isprave na temelju koje se može tražiti ovrha protiv dužnika ili jamaca plataca na drugim predmetima ovrhe,

5. izjave dužnika odnosno jamca platca da je suglasan i da pristaje da mu javni bilježnik, nakon potvrde, izda izvornik zadužnice u skladu s odredbom članka 50. stavka 2. Zakona o javnom bilježništvu (»Narodne novine«, broj 78/93., 29/94., 162/98., 16/07 i 75/09.)

6. mjesto i datum izdavanja zadužnice,

7. potpisa dužnika.

Članak 5.

Na drugoj stranici zadužnice nalazi se izjava jamca platca, koja se sastoji od:

1. podataka o jamcu platcu:

– tvrtka, odnosno ime i prezime,

– sjedište, odnosno mjesto i adresa,

– osobni identifikacijski broj (OIB),

2. izjave jamca platca da je suglasan da se radi naplate tražbine vjerovnika iz te zadužnice zaplijene svi njegovi računi kod banaka, te da se novac s tih računa, u skladu s izjavom sadržanom u zadužnici, isplaćuje vjerovniku.

3. mjesto i datum davanja jamstva,

4. potpisa jamca platca.

Članak 6.

Na trećoj i četvrtoj stranici zadužnice nalazi se prazno mjesto za potvrdu privatne isprave te naknadne zabilježbe o računu (ili računima) s kojeg je djelomično ili u cijelosti isplaćen iznos troškova, kamata i glavnice.

U slučaju da treća i četvrta stranica zadužnice budu popunjene prije naplate tražbine iz nje u cijelosti, četvrta stranica će se proširiti (prošiti) novim praznim listom ili listovima čije će stranice biti označene oznakom: »Obrazac zadužnice – stranica 4A«, »Obrazac zadužnice – stranica 4B« itd. Proširenje (prošivanje) treće stranice novim praznim listovima obavit će javni bilježnik na zahtjev vjerovnika tako što će nove listove jamstvenikom povezati (prošiti vrpcom) s zadužnicom, a oba kraja jamstvenika na posljednjoj stranici svojim pečatom pričvrstiti, te će parafirati svaku novu stranicu zadužnice.

Članak 7.

Zadužnica se može izdati i bez preuzimanja obveze iz nje od strane jamca platca.

Jamac platac može naknadno preuzeti obvezu iz zadužnice tako što će popuniti i potpisati drugu stranicu zadužnice, a može istodobno ili naknadno u dodatnoj ispravi preuzeti obvezu iz zadužnice. Dodatna se isprava može spojiti (prošiti) s zadužnicom na odgovarajući način propisan u članku 6. stavku 2. ovoga Pravilnika.

Članak 8.

Ovaj Pravilnik stupa na snagu 1. siječnja 2011.

Klasa: 011-01/10-01/261

Urbroj: 514-03-01-03/1-10-2

Zagreb, 22. prosinca 2010.

Ministar
Dražen Bošnjaković, v. r.

![](dodatni/412040.jpg)

Pravilnik, NN 147/2010-3734